दो दिन रहेंगे, सेना का VIDEO- हमें कमजोर न समझें, 24 जून को भीड़ ने 12 लोगों को छुड़ाया था
Manipur Violence; Follow Manipur Riots News, Latest Updates On Dainik Bhaskar. मणिपुर में कुकी और मैतेई समुदाय के बीच आरक्षण को लेकर पिछले 54 दिनों से हिंसा जारी है। इस बीच सेना ने सोमवार को एक वीडियो शेयर किया
मणिपुर में कुकी और मैतेई समुदाय के बीच आरक्षण को लेकर पिछले 54 दिनों से हिंसा जारी है। कांग्रेस नेता राहुल गांधी 29 जून को मणिपुर जाएंगे। वे दो दिन वहां रहेंगे। कांग्रेस नेता के सी वेणुगोपाल ने कहा कि राहुल राहत शिविरों में जाएंगे और सिविल सोसायटी मेंबर्स से बातचीत करेंगे।
इस बीच सेना ने सोमवार को एक वीडियो शेयर किया। 2 मिनट 14 सेकेंड के इस वीडियो में मणिपुर के लोगों से सेना के ऑपरेशन में सहयोग करने की अपील की गई है।
सेना ने कहा है कि सुरक्षाबलों के ऑपरेशन के दौरान ऐसा कई बार हुआ जब कुछ लोगों ने इसमें दखल डालने की कोशिश की। सेना ने कहा- हमारे मानवीय व्यवहार को कमजोरी न समझें। आप हमारा सहयोग करेंगे तभी हम मणिपुर में शांति और कानून-व्यवस्था बहाल कर पाएंगे।
वीडियो जारी करने की वजह...
24 जून को सेना और मणिपुर पुलिस ने ईस्ट इंफाल में एक जॉइंट ऑपरेशन चलाया था। इसमें प्रतिबंधित संगठन कांगलेई यावोल कन्ना लुप (KYKL) के 12 कैडर्स को पकड़ा था। डिफेंस PRO ने न्यूज एजेंसी ANI को बताया कि सेना ने खुफिया सूचना के बाद इंफाल पूर्व के इथम गांव (एंड्रो से 6 किमी पूर्व) में सर्च ऑपरेशन शुरू किया था।
लोगों को कोई परेशानी ना हो इसके लिए पूरे इलाके की घेराबंदी कर दी। सुरक्षा बलों ने यहां से भारी मात्रा में हथियार और गोला बारूद बरामद किया और KYKL के 12 कैडर्स को पकड़ा। लेकिन 1200 से 1500 लोगों की भीड़ ने सुरक्षाबलों को घेर लिया।
इस भीड़ का नेतृत्व महिलाएं और कुछ स्थानीय नेता कर रहे थे। ये लोग KYKL के 12 कैडर्स को छोड़ने की मांग कर रहे थे। भीड़ को कोई नुकसान न हो इसे देखते हुए सुरक्षाबलों ने ऑपरेशन रोक दिया और KYKL के 12 कैडर्स को छोड़ दिया। पूरी खबर पढ़ें...
भीड़ सुरक्षाबलों को कार्रवाई नहीं करने देती है 
हिंसा पर काबू पाने के लिए सुरक्षाबल और पुलिस तामेंगलोंग, इंफाल ईस्ट, बिष्णुपुर, कांगपोकपी, चुराचांदपुर और काकचिंग जिलों में जॉइंट ऑपरेशन चला रही। पुलिस के मुताबिक, हिंसा फैलाने के बाद लोग भागकर गांवों और बंकरों में छुप जाते हैं। रविवार को हिल और वैली दोनों जगह ऐसे 12 बंकरों को नष्ट किया गया।
राज्य के छह जिलों बिष्णुपुर, इंफाल पूर्व, इंफाल पश्चिम, उखरुल, चूराचांदपुर और कंग्पोक्पी में सेना और पुलिस की कार्रवाई में यहां का ‘भीड़तंत्र’ बाधा डाल रहा है। मैतेई और कुकी समुदाय के लोग अपने-अपने क्षेत्रों में किसी भी गिरफ्तारी और तलाशी का भीड़ के रूप में विरोध करने लगते हैं। कई गांवों में तो सुरक्षा एजेंसियां घुस भी नहीं पाती हैं।
राहत शिविर में रह रहे लोगों को CM ने बांटे एक-एक हजार रुपए
मणिपुर के CM एन बीरेन सिंह ने मंगलवार को राज्य में हिंसा से प्रभावित और राहत शिविरों में रह रहे लोगों को मदद के रूप में रुपए बांटे। सिंह ने बताया जो लोग राहत शिविरों में हैं, जो विस्थापित हैं, उनमें से हर एक को 1,000 रुपए दिए जा रहे हैं।
हिंसा में अब तक 131 लोगों की मौत 
हिंसा को देखते हुए राज्य में रविवार देर रात को 30 जून तक इंटरनेट पर प्रतिबंध बढ़ा दिया गया है। सर्वदलीय बैठक में गृह मंत्रालय ने हिंसा में अब तक 131 लोगों की मौत की जानकारी दी। वहीं 419 लोग घायल हुए हैं। आगजनी की 5 हजार से ज्यादा घटनाएं हुई हैं। 6 हजार मामले दर्ज हुए हैं और 144 लोगों की गिरफ्तारी हुई है। राज्य में 36 हजार सुरक्षाकर्मी और 40 IPS तैनात किए गए हैं।
नागालैंड में हथियार और गोला बारूद बरामद, मणिपुर भेजे जा रहे थे
असम राइफल्स और कोहिमा पुलिस ने नागालैंड के कोहिमा शहर में एक जॉइंट ऑपरेशन में मणिपुर की ओर जा रहे भारी मात्रा में हथियार और गोला-बारूद बरामद किया।
बरामद वस्तुओं में दो पिस्तौल, चार मैगजीन, गोला-बारूद, विस्फोटक और अन्य युद्ध जैसा सामाना बरामद किया गया। रक्षा बलों को सूचना मिली कि बदमाश नागालैंड के रास्ते मणिपुर में हथियारों की तस्करी करने का प्रयास कर रहे हैं।
सूचना पर ऑपरेशन रात 2 बजे शुरू किया गया। सुबह 6 बजे एक वाहन से ये हथियार और गोला बारूद बरामद किया गया।
मणिपुर हिंसा में हथियार बन रही चीन की बाइक, पढ़ें सत्यनारायण मिश्र की रिपोर्ट...
मणिपुर हिंसा में खतरनाक हथियारों के अलावा भारत में बैन चाइनीज केनबो बाइक का भी खूब इस्तेमाल हो रहा। ये बाइक आसानी से 25 हजार रुपए में मिल जाती है। अन्य भारतीय बाइक से ये कीमत लगभग एक चौथाई पड़ती है। बिना नंबर वाली इन बाइक्स को पुलिस जब्त भी कर ले तो ज्यादा नुकसान नहीं होता है।
मणिपुर हिंसा में जब्त किए गए टू वीलर्स में भी 50% से ज्यादा केनबो बाइक ही हैं। हिंसाग्रस्त पहाड़ी जिलों उखरुल और कम्जोंग में केनबो बाइक का धड़ल्ले से इस्तेमाल हो रहा है। 125 सीसी की ये बाइक यहां पहाड़ी क्षेत्रों में काफी संख्या में हैं।
दरअसल, भारत-म्यांमार सीमा के करीब के जिलों उखरुल, कम्जोंग सहित टेंग्नोउपाल और चूराचांदपुर में पुलिस ने इस बाइक की जब्ती के लिए पहले कभी बड़ा अभियान नहीं चलाया। मणिपुर में पहले भी इन बाइक्स का इस्तेमाल अफीम के कारोबार में होता रहा है।
म्यांमार से पार्ट्स, मणिपुर में असेम्बल
चीन के यूनान्न प्रांत से बाइक के पार्ट्स थाईलैंड होकर म्यांमार से मणिपुर में खास डीलर्स के पास पहुंचते हैं और यहीं असेम्बल होते हैं। उखरुल और कम्जोंग में हर तीन में से दो केनबो बाइक हैं। यहां अन्य भारतीय बाइक्स का कोई आउटलेट नहीं है।
4 पॉइंट्स में जानिए क्या है मणिपुर हिंसा की वजह...
मणिपुर की आबादी करीब 38 लाख है। यहां तीन प्रमुख समुदाय हैं- मैतेई, नगा और कुकी। मैतई ज्यादातर हिंदू हैं। नगा-कुकी ईसाई धर्म को मानते हैं। ST वर्ग में आते हैं। इनकी आबादी करीब 50% है। राज्य के करीब 10% इलाके में फैली इम्फाल घाटी मैतेई समुदाय बहुल ही है। नगा-कुकी की आबादी करीब 34 प्रतिशत है। ये लोग राज्य के करीब 90% इलाके में रहते हैं।
कैसे शुरू हुआ विवाद: मैतेई समुदाय की मांग है कि उन्हें भी जनजाति का दर्जा दिया जाए। समुदाय ने इसके लिए मणिपुर हाई कोर्ट में याचिका लगाई। समुदाय की दलील थी कि 1949 में मणिपुर का भारत में विलय हुआ था। उससे पहले उन्हें जनजाति का ही दर्जा मिला हुआ था। इसके बाद हाई कोर्ट ने राज्य सरकार से सिफारिश की कि मैतेई को अनुसूचित जनजाति (ST) में शामिल किया जाए।
मैतेई का तर्क क्या है: मैतेई जनजाति वाले मानते हैं कि सालों पहले उनके राजाओं ने म्यांमार से कुकी काे युद्ध लड़ने के लिए बुलाया था। उसके बाद ये स्थायी निवासी हो गए। इन लोगों ने रोजगार के लिए जंगल काटे और अफीम की खेती करने लगे। इससे मणिपुर ड्रग तस्करी का ट्राएंगल बन गया है। यह सब खुलेआम हो रहा है। इन्होंने नागा लोगों से लड़ने के लिए आर्म्स ग्रुप बनाया।
नगा-कुकी विरोध में क्यों हैं: बाकी दोनों जनजाति मैतेई समुदाय को आरक्षण देने के विरोध में हैं। इनका कहना है कि राज्य की 60 में से 40 विधानसभा सीट पहले से मैतेई बहुल इम्फाल घाटी में हैं। ऐसे में ST वर्ग में मैतेई को आरक्षण मिलने से उनके अधिकारों का बंटवारा होगा।
सियासी समीकरण क्या हैं: मणिपुर के 60 विधायकों में से 40 विधायक मैतेई और 20 विधायक नगा-कुकी जनजाति से हैं। अब तक 12 CM में से दो ही जनजाति से रहे हैं।
आप इस पोल में भाग लेकर अपनी राय दे सकते हैं...
